ข้อบังคับมหาวิทยาลัยเทคโนโลยีสุรนารี ว่าด้วยการสรรหานายกสภามหาวิทยาลัย พ.ศ. 2538

ข้อบังคับมหาวิทยาลัยเทคโนโลยีสุรนารี
ข้อบังคับมหาวิทยาลัยเทคโนโลยีสุรนารี
ว่าด้วยการสรรหานายกสภามหาวิทยาลัย
พ.ศ. ๒๕๓๘
 

เพื่ออนุวัตการให้เป็นไปตามบทบัญญัติมาตรา
๑๔ และมาตรา ๑๕ แห่งพระราชบัญญัติมหาวิทยาลัยเทคโนโลยีสุรนารี พ.ศ. ๒๕๓๓
อาศัยอำนาจตามความในมาตรา ๑๖ (๒) แห่งพระราชบัญญัติมหาวิทยาลัยเทคโนโลยีสุรนารี
พ.ศ. ๒๕๓๓ สภามหาวิทยาลัยเทคโนโลยีสุรนารี ในการประชุมครั้งที่ ๗/๒๕๓๘ เมื่อวันที่
๒ ธันวาคม ๒๕๓๘ จึงมีมติให้ออกข้อบังคับไว้ ดังต่อไปนี้

ข้อ ๑
ข้อบังคับนี้เรียกว่า ข้อบังคับมหาวิทยาลัยเทคโนโลยีสุรนารี ว่าด้วยการสรรหานายกสภามหาวิทยาลัย
พ.ศ. ๒๕๓๘ 

ข้อ ๒
ให้ใช้ข้อบังคับนี้ตั้งแต่บัดนี้เป็นต้นไป

ข้อ ๓
ในข้อบังคับนี้
มหาวิทยาลัย
หมายถึง มหาวิทยาลัยเทคโนโลยีสุรนารี
สภามหาวิทยาลัย หมายถึง สภามหาวิทยาลัยเทคโนโลยีสุรนารี
นายกสภามหาวิทยาลัย หมายถึง นายกสภามหาวิทยาลัยเทคโนโลยีสุรนารี
คณะกรรมการสรรหา หมายถึง คณะกรรมการสรรหานายกสภามหาวิทยาลัย

ข้อ ๔
ให้นายกสภามหาวิทยาลัยรักษาการตามข้อบังคับนี้

ข้อ ๕
การดำเนินการสรรหานายกสภามหาวิทยาลัยเพื่อพิจารณาดำเนินการ
เพื่อทรงพระกรุณาโปรดเกล้าฯ แต่งตั้ง ให้ดำเนินการให้แล้วเสร็จไม่น้อยกว่า ๓ เดือน
ก่อนที่นายกสภามหาวิทยาลัยที่ดำรงตำแหน่งอยู่จะครบวาระการดำรงตำแหน่ง
ในกรณีที่ตำแหน่งนายกสภามหาวิทยาลัยว่างลงก่อนครบวาระ
ให้ดำเนินการสรรหานายกสภามหาวิทยาลัยที่จะดำรงตำแหน่งแทนให้แล้วเสร็จภายใน ๒ เดือน
หลังจากตำแหน่งดังกล่าวว่างลง

ข้อ ๖
ให้มีคณะกรรมการสรรหาคณะหนึ่ง ซึ่งสภามหาวิทยาลัยแต่งตั้ง ประกอบด้วย
อธิการบดี เป็นประธาน กรรมการสภามหาวิทยาลัย
ซึ่งสภาวิชาการเลือกจากกรรมการสภาวิชาการ หนึ่งคน กรรมการสภามหาวิทยาลัย
ซึ่งเลือกตั้งจากคณาจารย์ประจำ หนึ่งคน กรรมการสภามหาวิทยาลัยผู้ทรงคุณวุฒิ สองคน
เป็นกรรมการให้คณะกรรมการสรรหาเลือกกรรมการคนใดคนหนึ่งเป็นเลขานุการ

ข้อ ๗
ให้คณะกรรมการสรรหามีหน้าที่ดังต่อไปนี้
(๑) ศึกษาวิเคราะห์สถานภาพความต้องการ
ทิศทางการพัฒนามหาวิทยาลัย
และคุณสมบัติที่พึงประสงค์ของนายกสภามหาวิทยาลัยเพิ่มเติมจากข้อ ๘
เพื่อใช้เป็นเกณฑ์การพิจารณาสรรหานายกสภามหาวิทยาลัย
(๒) กำหนดวิธีการเสนอชื่อ
และการเสาะหาผู้ที่มีคุณสมบัติเหมาะสมให้กว้างขวางที่สุด
โดยไม่ใช้วิธีการเลือกตั้งหรือหยั่งเสียง
(๓) ประมวลประวัติและผลงาน
รวมทั้งพิจารณากลั่นกรองและประเมินคุณสมบัติ ของบุคคลที่ได้รายชื่อมาตามข้อ ๗ (๒)
เพื่อให้ได้ผู้ที่เหมาะสมที่สุด
เสนอสภามหาวิทยาลัยตามจำนวนที่คณะกรรมการสรรหาเห็นสมควร

ข้อ ๘
ผู้ที่สมควรดำรงตำแหน่งนายกสภามหาวิทยาลัย ควรมีคุณสมบัติดังต่อไปนี้
(๑)
เป็นผู้ที่เข้าใจและยึดมั่นในหลักการของมหาวิทยาลัยในกำกับของรัฐบาลและอุดมการณ์ของมหาวิทยาลัย
(๒) เป็นที่ประจักษ์ชัดว่ามีความรู้
ความสามารถ และความสำเร็จด้านการบริหารเป็นอย่างดี
(๓)
เป็นผู้ที่มีภาวะผู้ผู้นำที่เป็นที่ยอมรับนับถือทั้งในและนอกประเทศ
(๔)
เป็นผู้ที่ไม่มีผลประโยชน์อันอาจจะขัดแย้งกับมหาวิทยาลัย
(๕)
เป็นผู้ที่สามารถสละเวลาให้กับการปฏิบัติหน้าที่นายกสภามหาวิทยาลัยได้เต็มที่ 


ประกาศ ณ วันที่ ๒ ธันวาคม ๒๕๓๘
ศาสตราจารย์ ดร. วิจิตร
ศรีสอ้าน
นายกสภามหาวิทยาลัยเทคโนโลยีสุรนารี










ปริญสินีย์/ผู้จัดทำ
๑๑ พฤษภาคม ๒๕๕๔